กระทรวงแรงงาน เปิดลงทะเบียนแจ้งความต้องการไปทำงานซาอุดีอาระเบีย ผ่านเว็บไซต์หรือสำนักงานจัดหางานทุกจังหวัด
นายไพโรจน์ โชติกเสถียร อธิบดีกรมการจัดหางาน กล่าวถึงโอกาสแรงงานไทยในซาอุดีอาระเบีย หลังรัฐบาลฟื้นความสัมพันธ์ไทย-ซาอุฯ ในรอบ 32 ปี ว่า จากการเยือนราชอาณราจักรซาอุดีอาระเบียอย่างเป็นทางการของพลเอก ประยุทธ์ จันทร์โอชา นายรัฐมนตรีพร้อมคณะ ซึ่งมีนายสุชาติ ชมกลิ่น รัฐมนตรีว่าการกระทรวงแรงงาน ร่วมเดินทางเพื่อหารือความร่วมมือด้านแรงงานจนประสบความสำเร็จ ขณะนี้ความคืบหน้าอยู่ระหว่างการพิจารณาข้อตกลงความร่วมมือ (MOU) ของทั้งสองประเทศ คาดว่าจะลงนามได้ภายในสิ้นเดือนกุมภาพันธ์นี้ ส่วนความพร้อมเรื่องยกระดับทักษะฝีมือแรงงานก่อนส่งไปทำงานต่างประเทศ คนหางานสามารถติดต่อสมัครฝึกอบรมยกระดับฝีมือในสาขาต่างๆ ได้ที่กรมพัฒนาฝีมือแรงงาน เพื่อรับรองมาตรฐานฝีมือแรงงานนำไปสู่ค่าจ้างที่สูงขึ้น สำหรับตำแหน่งงานที่ซาอุฯ ต้องการ เช่น งานบริการ ช่างก่อสร้าง และการแพทย์ ซึ่งการจัดส่งแรงงานครั้งนี้ ไทยจะส่งแรงงานที่มีทักษะฝีมือและกึ่งฝีมือ มีรายได้อยู่ที่ 25,000-100,000 บาทต่อเดือน ส่วนการคุ้มครองแรงงานที่ไปทำงานในซาอุฯ เบื้องต้นจะใช้กระบวนการส่งแบบรัฐต่อรัฐก่อน เพื่อลดปัญหาการหักหัวคิว หรือนายหน้า ยืนยันรัฐบาลพร้อมดูแลในเรื่องสิทธิ สวัสดิการแรงงานอย่างเต็มที่ขอย้ำเตือนประชาชนที่สนใจไปทำงานซาอุฯ อย่าได้หลงเชื่อบุคคลที่เข้าไปติดต่อโดยตรง เพราะอาจจะทำให้ถูกหลอกเสียเงินฟรีประชาชนที่สนใจไปทำงานที่ซาอุฯ สามารถลงทะเบียนผ่านเว็บไซต์ของกรมการจัดหางานที่ https://www.doe.go.th/overseas ได้ตั้งแต่วันนี้เป็นต้นไป เบื้องต้นมีผู้ลงทะเบียนแล้วกว่า 300 คน นอกจากนี้ หากสนใจยังสามารถไปติดต่อได้ที่สำนักงานจัดหางานที่ตั้งอยู่ในพื้นที่แต่ละจังหวัดหรือสายด่วนกรมการจัดหางาน โทร. 1506 กด 2 เพื่อสอบถามรายละเอียดเพิ่มเติม